O‘ZBEKISTON RESPUBLIKASIDA OMMAVIY AXBOROT VOSITALARINI RO‘YXATGA OLISh TARTIBI TO‘G‘RISIDA

O‘zbekiston SSJ Oliy Kengashining “O‘zbekiston SSJning “Ommaviy-axborot vositalari to‘g‘risida” Qonunini kuchga kiritish tartibi haqida” 1991-yil 14-iyundagi qaroriga muvofiq Vazirlar Mahkamasi qaror qiladi:
 1. O‘zbekiston Respublikasida ommaviy axborot vositalarini ro‘yxatga olishning ilova qilinayotgan tartibi tasdiqlansin va kuchga kiritilsin. 
 2. O‘zbekiston Respublikasi Davlat matbuot qo‘mitasi ommaviy axborot vositalarini ro‘yxatga olish to‘g‘risidagi arizalar, guvohnomalar shakllarini va ro‘yxatga olingan ommaviy axborot vositalari to‘g‘risidagi ma’lumotlar shaklini tasdiqlasin. 
 3. Belgilansinki, O‘zbekiston SSJning “Ommaviy axborot vositalari to‘g‘risida”gi Qonuni qabul qilingunga va kuchga kirgunga qadar davlat boshqaruv organlarida ruxsatga olingan ommaviy axborot vositalari qayta ro‘yxatga olinmaydi.
 4. O‘zbekiston Respublikasi Davlat matbuot qo‘mitasi O‘zbekiston Respublikasi Aloqa vazirligi va Adliya vazirligi bilan birgalikda ikki oy muddat ichida O‘zbekiston Respublikasi hududida ommaviy axborot vositalari faoliyat ko‘rsatishining yagona qoidalarini ishlab chiqsin va tasdiqlasin. 
 5. O‘zbekiston Respublikasi Moliya vazirligining O‘zbekiston SSJ Vazirlar Mahkamasining 1990-yil 15-oktabrdagi 332-son qarorini bajarish yuzasidan belgilangan ro‘yxatga olish yig‘imini undirish tartibini saqlab qolish haqidagi taklifi qabul qilinsin. 
 1. O‘zbekiston Respublikasi Davlat matbuot qo‘mitasida quyidagilar ro‘yxatga olinadi:
 O‘zbekiston Respublikasi aholisiga mo‘ljallangan davriy nashrlar — ro‘znomalar, jaridalar, ularning ilovalari, davriyligi yiliga ikkita va undan ko‘p bo‘lgan, bir nomerining o‘rtacha bir martalik tiraji kamida bir ming nusxa bo‘lgan ro‘znoma, jarida xilidagi nashrlar (O‘zbekiston aholisiga mo‘ljallangan davriy nashrlarga ularning ta’sischilari (yoki ta’sischilaridan biri) jumhuriyat yoki viloyatlararo davlat, jamoatchilik organlari yoki tashkilotlari bo‘lgan nashrlar kiradi);
 jumhuriyat aholisiga va qo‘shni jumhuriyatlarning aholisiga mo‘ljallangan televizion va radio dasturlar, O‘zbekiston Respublikasi Davlat televideniye va radioeshittirish qo‘mitasi bilan kelishuv bo‘yicha.
 Televideniye va radioeshittirish sohasidagi tashqi iqtisodiy faoliyat (televizion va radio mahsulotlarini eksport va import qilish) davlat, jamoat, kooperativ va boshqa tashkilotlar, birlashmalar va korxonalar tomonidan, faqat O‘zbekiston Respublikasi Davlat matbuot qo‘mitasi beradigan guvohnomalar asosida, amalga oshiriladi. Televizion va radioeshittirish olib boradigan ommaviy axborot vositalari, ularning nomidan qat’i nazar (tahririyat, agentlik, studiya va hokazo), eshittirish jarayonida ularning ma’lumotlari tinglovchilarga ma’lum qilib boriladi, eshittirishning mazmuni uchun mualliflar bilan birgalikda javob beradilar; 
 ilmiy-ommabop, hujjatli, xronikal-hujjatli filmlar, shuningdek, respublika aholisiga mo‘ljallangan kinovideo dasturlar ishlab chiqaruvchi kinovideo studiyalar, O‘zbekiston Respublikasi Madaniyat vazirligi bilan kelishuv bo‘yicha; 
 axborot agentliklari, O‘zbekiston axborot agentligi bilan kelishuv bo‘yicha;
 muassislari Turkiston harbiy okrugi, jumhuriyat hududida), O‘zbekiston Respublikasi Ichki ishlar vazirligi va O‘zbekiston Respublikasi Davlat xavfsizlik qo‘mitasi bo‘lgan ommaviy axborot vositalari, bu ommaviy axborot vositalari kimlarga mo‘ljallanganligidan qat’i nazar;
 SSJ Ittifoqi, ittifoqdosh jumhuriyatlar va xorijiy davlatlar ommaviy axborot vositalarining vakillari akkreditatsiya tartibida. 
 Ro‘yxatga olish uchun ariza O‘zbekiston Respublikasining “Ommaviy axborot vositalari to‘g‘risida”gi Qonunning 7-moddasiga muvofiq beriladi. 
 2. Xorijiy ellarga mo‘ljallangan ommaviy axborot vositalarini ro‘yxatga olish to‘g‘risidagi arizalar O‘zbekiston Respublikasi Prezidenti huzuridagi Vazirlar Mahkamasiga beriladi.
 3. Mahalliy aholiga mo‘ljallangan ommaviy axborot vositalarini ro‘yxatga olish to‘g‘risidagi arizalar Qoraqalpog‘iston Respublikasi Vazirlar Kengashiga hamda xalq deputatlari viloyat va Toshkent shahar Kengashlarining ijroiya qo‘mitalariga beriladi.
 4. SSJ Ittifoqi yoki boshqa ittifoqdosh respublikalarda ro‘yxatga olish organlarida ommaviy axborot vositalarini ro‘yxatga olinganligi to‘g‘risida guvohnoma olgan ommaviy axborot vositalari o‘z faoliyatini, bu vositalar va ularning vakillari O‘zbekiston Respublikasining tegishli ro‘yxatga olish organlarida albatta ro‘yxatga olingandan keyin, amalga oshiradilar. Belgilangan tartibda ro‘yxatga olinmagan ommaviy axborot vositalarini nashr etish va tarqatishga hamda SSJ Ittifoqi, ittifoqdosh respublikalar va chet davlatlar ommaviy axborot vositalarining akkreditatsiyadan o‘tmagan vakillarining faoliyatiga jumhuriyat hududida yo‘l qo‘yilmaydi; bu qoidalarni buzganlik uchun aybdor shaxslar O‘zbekiston Respublikasining amaldagi qonunlariga muvofiq ma’muriy yoki jinoiy javobgarlikka tortiladilar.
 5. Ommaviy axborot vositalarini ro‘yxatga olish to‘g‘risidagi arizalarni ko‘rib chiqish, bu ish jarayonida vujudga keladigan turli bahslarni hal qilish, shuningdek, O‘zbekiston Respublikasi aholisiga mo‘ljallangan ommaviy axborot vositalarini chiqarishni va nashr etishni to‘xtatish ommaviy-axborot vositalari to‘g‘risidagi qonun asosida ro‘yxatga olish organlari ishlab chiqqan qoidalarga muvofiq amalga oshiriladi. 
 6. Ommaviy axborot vositalarining ro‘yxatga olingani to‘g‘risida guvohnoma berilganligi uchun muassislardan quyidagi miqdorlarda ro‘yxatga olish yig‘imi undiriladi: 
 7. Mahalliy aholiga mo‘ljallangan ommaviy axborot vositalarining ro‘yxatga olingani to‘g‘risida guvohnoma berilgani uchun ro‘yxatga olish yig‘imlari miqdorlari Qoraqalpog‘iston Respublikasi Oliy Kengashi, xalq deputatlari viloyat, Toshkent shahar Kengashlarining tegishli ijro etuvchi va boshqaruvchi organlari tomonidan belgilanadi. Bunda ular mazkur tartibning 6-bandida nazarda tutilgan ro‘yxatga olish yig‘imlari miqdorlarining 50 foizidan oshmasligi kerak.
 8. Ommaviy axborot vositalarining ro‘yxatga olingani uchun undiriladigan yig‘imlarning 50 foizi ro‘yxatga oluvchi organlarning hisobiga va qolgan qismi tegishli ravishda O‘zbekiston Respublikasi, Qoraqalpog‘iston Respublikasining respublika budjetlariga va mahalliy Kengashlar budjetiga kelib tushadi.
 9. O‘zbekiston Respublika Davlat matbuot qo‘mitasi ro‘yxatga olingan ommaviy axborot vositalarining O‘zbekiston Respublikasi yagona davlat ro‘yxatini yuritadi.
 Ko‘rsatilgan ro‘yxatni yuritish uchun, shuningdek, bir xil nomdagi ommaviy axborot vositalarini va boshqa foydalaniladigan ramzlarni ro‘yxatdan o‘tkazishning oldini olish uchun joylardagi barcha ro‘yxatga olish organlar O‘zbekiston Respublikasi Davlat matbuot qo‘mitasiga ro‘yxatga olgan ommaviy axborot vositalari to‘g‘risidagi ma’lumotlarni taqdim etishga majburdirlar.